<classify> Waandishi Wetu DarMikoani HALI ya taharuki na hekaheka imetanda maeneo mbalimbali ya nchikutokana na kuwapo kwa ugonjwa wa homa kali ya mapafu inayosababishwa na virusivya corona. Juzi Waziri wa Afya, Maendeleo ya Jamii, Jinsia, Wazee na Watoto,Ummy Mwalimu, alitangaza kugundulika kwa mgonjwa mmoja ambaye aliwasili nchiniJumapili kupitia Uwanja wa Ndege wa Kimataifa wa Kilimanjaro KIA, akitokeaUbelgiji. Mgonjwa huyo Isabela Mwampamba 36, ambaye ni mmiliki wa shulebinafsi ya Upendo Friends iliyopo jijini Arusha, anaendelea kupatiwa matibabuHospitali ya Rufaa ya Mkoa ya Mount Meru. Tangazo la kuwapo kwa mgonjwa huyo limeongeza mwamko wa watukujikinga ambapo katika maeneo mbalimbali ya nchi kumeshuhudiwa matukioyaliyoashiria tahadhari dhidi ya ugonjwa huo. Wananchi wengi wameonekana kuvaa vifaa vya kujikinga sehemu za puanina mdomoni, mipira ya mkononi gloves na wengine walikuwa wakitembea aukuingia katika vyombo vya usafiri kwa tahadhari kubwa kuepuka kugusana. Pia katika ofisi mbalimbali za umma na binafsi kulikuwa na vitakasamikono na sabuni sanitizer dispenser na kila mtu aliyeingia alisisitizwakuvipaka. Wakati hali ikiwa tete kwenye maeneo mbalimbali ya nchi, shughulinyingi ikiwamo mikutano ambayo ilitarajiwa kufanyika kwa kuhusisha mikusanyikoya watu wengi imesitishwa. MAAGIZO YAWAZIRI MKUU Waziri Mkuu Kassim Majaliwa jana alitangaza hatua za dharura kukabilianana corona ikiwemo kufunga shule kwa siku 30 na kuzuia mikusanyiko yote. Alisema Serikali imeamua kufunga shule zote kuanzia za chekechea hadikidato cha sita na kusitisha mikusanyiko yote mikubwa ya nje na ya ndani. Majaliwa alisema mikusanyiko hiyo inahusisha ile ya warsha, semina,mikutano ya siasa na michezo ikiwemo ya soka kama Ligi Daraja la Kwanza, la Pilina mingine. Katika kutekeleza hilo, Majaliwa aliiagiza Wizara ya Habari,Utamaduni, Sanaa na Michezo kuyaandikia mashirikisho yote ya michezo kuwaelezakuhusu hatua hiyo. Alisema pamoja na uamuzi huo, Serikali inaendelea kufuatilia kwa karibumaeneo yote ambayo yanatumiwa kupitisha wageni, ikiwemo kwenye viwanja vyandege, bandari na mipakani kwa kuweka vipimo maalumu vya kubaini watuwalioathiriwa na ugonjwa huo. Hatua hizi zinalenga kudhibiti maambukizi ya ugonjwa huo hapa nchinina pamoja na tahadhari hiyo, Watanzania waliopo maofisini, mashambani na maeneoya uzalishaji mali waendelee kuchapa kazi kwa nguvu zote na huu ni wakati mzuriwa kufanya kazi ili kuzalisha mali kwa wingi, alisema Majaliwa. Alisema Serikali imechukua hatua za kumuhifadhi mgonjwa husika kwenyekarantini kwa uangalizi na tayari imeshafuatilia watu wote waliokutana naye ambaonao wamewekwa kwenye karantini kwa siku 14, huku wakiendelea kupimwa sampuliili kujua iwapo wameambukizwa. Alieleza kuwa Serikali inaendelea kuchukua hatua za kuimarisha udhibitiwa wasafiri wote wanaoingia nchini kupitia nchi kavu na kwenye viwanda vyandege na kuimarisha uwezo wa kupima kupitia maabara za Serikali na kwamba Maabaraya Mkemia Mkuu tayari ina uwezo wa kupima sampuli ili kubaini maambukizi yavirusi hivyo. Majaliwa alisema Serikali pia imeamua kuweka maeneo maalumu yakarantini katika mikoa ya Mwanza, Arusha, Kilimanjaro, Dar es Salaam, Zanzibarna Pemba na kwamba inaendelea kuweka maeneo zaidi ya dharura. Lakini pia, Rais John Magufuli jana juzi alitangazia umma kuwaamechukua hatua kusitisha mbio za Mwenge wa Uhuru na fedha zaidi ya Sh bilionimoja zimepewa maelekezo ziende Wizara ya Afya kwa ajili ya vifaa na tiba yaugonjwa wa corona, tayari Sh milioni 500 zimeshapelekwa Wizara ya Afya,alisema Majaliwa. Pia alivishukuru vyombo vya habari kwa kazi nzuri ya kutoa elimukuhusu ugonjwa huo na kuvitaka viendelee kuelimisha umma. Aliwaomba wananchi waendelee kutoa taarifa kupitia namba maalumuzilizotolewa na Wizara ya Afya ambazo ni 0800110124 au 0800110125 au 0800110037ambazo zitakuwa tayari kupokea taarifa pale ambapo wanapata wasiwasi wa kuonawatu wenye dalili za ugonjwa huo. CCM YASITISHAMIKUTANO Chama Cha Mapinduzi CCM kimesitisha mikutano yote ya ndani na yahadhara kukabiliana na tishio la corona. Katibu wa Itikadi na Uenezi wa CCM, Humphrey Polepole, alisema janakuwa kulikuwa na ziara za viongozi wa chama akiwemo makamu mwenyekiti bara, katibumkuu, manaibu katibu wakuu bara na Zanzibar na wakuu wa idara, lakini zimesitishwahadi watakapotoa maelekezo mengine. Tuna matukio makubwa ya ujenzi wa chama ndani na nje ya chama,lakini kuanzia leo jana shughuli zote zenye asili ya mikusanyiko mikubwa iweya ndani au ya hadhara zisitishwe mara moja kuunga mkono jitihada za Serikalikupambana na ugonjwa huu, alisema Polepole. Alisema vikao vya chama vilivyo kwenye kalenda ambavyo si vyamikusanyiko mikubwa, kama kamati za siasa na halmashauri kuu, watatoa maelekezonamna ya kuvifanya. Pia aliagiza katika ofisi zote za chama hicho kuwekwa dawa maalumu yakujikinga na ugonjwa huo. Pia alipendekeza kwa viongozi na wanaCCM wengine kusalimiana kwakunyoosha alama ya dole gumba badala ya kushikana mikono au kukumbatiana kamanjia ya kujikinga na maambukizi ya ugonjwa huo. Tusishikane mikono, si kwa maana mbaya, bali kwa ajili ya mapambanoya ugonjwa huu mpaka pale tutakapojiridhisha hakuna hatari, alisema Polepole. HOTELI YAFUNGWA Mkuu wa Mkoa wa Arusha, Mrisho Gambo, alisema wameifunga Hoteli yaThemi Valley iliyobainika kuwa na mgonjwa na kwamba watu waliokuwepo wakiwemowageni na wahudumu hawataruhusiwa kutoka eneo hilo. Hoteli tumeifunga na hakuna mtu yeyote anayeruhusiwa kutoka aukuingia wakiwemo wafanyakazi na wageni. Tumechukua sampuli za watu wote waliokuwa wanaishi katika hoteli hiyo,zitasafirishwa kwenda maabara iliyopo Dar es Salaam, kama kuna wengine ambaowameambukizwa tumetenga eneo maalumu, akipatikana mgonjwa anawekwa hapo, alisemaGambo. Aliwataka maofisa wa Serikali waliopo kwenye mipaka ikiwemo ya Namanga,Ngorongoro, Uwanja wa Ndege wa Kimataifa wa KIA na uwanja mdogo wa Arusha kuongezaumakini. MTANDAO WAMGONJWA Gambo alisema wanaendelea kufuatiliamtandao mzima wa mgonjwa, alioshirikiana nao kwa namna moja amanyingine. Alisema tayari dereva aliyempakia mgonjwa huyo amechukuliwa vipimovya sampuli ambavyo vimetumwa Dar es Salaam kwenye maabara kwa uchunguzi zaidi. Kwa mujibu wa Gambo, dereva huyo baada ya kumshusha mgonjwa, alikwendanyumbani ambako ana mke na watoto wanne na alikutana nao kwa maana ya kushikanamikono kama sehemu ya familia. Wale watoto walivyoamka asubuhi Jumatatu wakaenda shuleni Shuleya Msingi Engusingiu, kule wamekutana na watoto wengine ambao tunadhaniinaweza kuwa sehemu ya changamoto, alisema Gambo. Mkuu huyo wa mkoa alisema dereva huyo aliwaeleza kuwa juzi alipataabiria wengine wawili ambao aliwapeleka Karatu kwenye kituo kinachoitwa MwemaChildren Center ambako walikaa kwa muda na watoto kisha kurejea jijini Arusha. Baada ya kupata taarifa hiyo jana juzi hiyo hiyo usikunilimjulisha Mkuu wa Wilaya ya Karatu aende kwenye kituo hicho akiwa nawataalamu wa afya ili waweze kuwatambua watu waliopo pale, wawape elimu, kuchukuasampuli na kuelekezwa wasiende popote mpaka baada ya siku 14, alisema Gambo. VITAKASA MIKONO BEIJUU Vifaa vya kujikinga vikiwemo vitakasa mikono sanitizer na vile vyakuziba pua na mdomo vimeanza kuadimika baada ya kutangazwa kuwapo kwa mgonjwawa corona. Sabuni hizo zilizoelekezwa na Wizara ya Afya zitumike kunawia mikonokujikinga na ugonjwa huo, zimeadimika ambapo inadaiwa baada ya mgonjwa huyo kubainikazilisafirishwa kupelekwa nchini Kenya. Pia katika baadhi ya maduka ya dawa na maduka makubwa zilipanda beimaradufu kutoka Sh 3,000 hadi 6,000 huku wengine wakiuza hadi Sh 20,000. Mmoja wa wauzaji wa bidhaa hizo jijini Arusha, alisema madukayanayouza bidhaa za jumla, supermarket na maduka ya dawa wananchi walimiminikakununua bidhaa hizo kujikinga na janga hilo. Wateja ni wengi wanafatufa vifaa hivyo, tumeuza stock imeisha nawasambazaji wetu wakuu nao hawana zimeisha kote mji mzima, na nyingi tulikuwatunategemea zinazotoka nchini China, alisema mfanyabiashara huyo. Mmoja wa wakazi wa Arusha, Anna Steven, alisema amezunguka kuanziajuzi jioni hadi jana na kila anapokwenda aliambiwa vifaa hivyo vimeisha. Naye Joachim Solomon alisema tangu jana asubuhi alizunguka kuuliziavifaa hivyo ila kila anapokwenda aliambiwa vimeisha. Mkoani Kagera MTANZANIA lilitembelea katika maduka ya dawa muhimupamoja na maduka makubwa ya bidhaa tofauti na kubaini kuwa vitakasa mikonovimeadimika. Muuzaji wa dawa muhimu katika duka lililopo Hamgembe Manispaa yaBukoba, Geofrey Rutahiwa, alisema sabuni hizo zimenunuliwa kwa wingi kuanziaJumatano wiki iliyopita. Sabuni yenye ujazo wa milimita sita tunauza Sh 35,000 lakinibei hii inaweza kuongezeka kwa sababu bidhaa zimeadimika, alisema Rutahiwa. Naye Joyce Rweyemamu ambaye ni muuzaji katika moja ya maduka makubwayaliyopo Manispaa ya Bukoba, alisema soko la sabuni hizo limeongezeka katikasiku tatu zilizopita. Tunauza sana sabuni zilizoelekezwa kwa ajili ya kunawa mikono ilikuzuia maambukizi ya ugonjwa wa corona, wateja wengi tunawauzia mils 6 kwa Sh35,000 na vifaa vya kuziba pua na mdomo mask na gloves kwa Sh 1,000. Lakini bidhaa ambazo tumebaki nazo hazinunuliwi sana ni mask nagloves, sabuni tumeishiwa na bado tunapata wateja wengi ambao wanadaiwamezunguka katika maduka tofauti bila mafanikio, alisema Joyce. WAFANYABIASHARAWALIA Wafanyabiashara wa Soko la Vinyago Jijini Arusha maarufu kama MaasaiMarket, walisema tangu kutangazwa kwa ugonjwa huo wateja wamepungua. Mmoja wa wafanyabiashara hao, Ally Kingwe, alisema mapato mengi wanategemeakutoka kwa watalii, lakini tangu kutokea kwa ugonjwa huo idadi ya wanaofikakununua bidhaa mbalimbali za asili imepungua. Soko letu tunategemea watalii wa kigeni ila tangu ugonjwa umeingianchini hakuna mgeni wa kitalii aliyefika hapa. Tumechukua tahadhari, kwenye geti la kuingilia tumeweka ndoo ya majina sabuni kwa ajili ya kila mtu anayeingia, na kila mtu aliye nje ya duka anamaji na sabuni ya kunawa mikono, alisema Kingwe. Naye Emanuel Gasper alisema ugonjwa huo umeathiri biashara ya vinyagona vitu vingine vya asili na kushindwa kujua watakidhi vipi mahitaji ya familiazinazowategemea. Kipindi cha nyuma kuanzia asubuhi tulikuwa tunapata wateja ila kwasasa hakuna kabisa, tunaomba Serikali ichukue hatua zaidi ikiwemo kufungamipaka ili tuweze kudhibiti maambukizi mapya na kulinda afya zetu, alisemaGasper. WATALII WAANZAKUSITISHA SAFARI Mmoja wa wafanyakazi wa kampuni ya utalii jijini Arusha ambayehakutaka kutaja jina lake, alisema mwajiri wao amepunguza wafanyakazi kutokanana wageni wengi kusitisha safari zao kwa hofu ya corona. Ofisini kwetu watu wamepunguzwa kazi kwa sababu wageni wengiwamesitisha safari, mfano mwezi huu kuna wageni 23 wamesitisha safari kutokanana nchi zao kuwa na maambukizi ya corona. Mwajiri ameamua kila idara abaki mtumishi mmoja, tena mwenye usafirigari, wanaopanda daladala amewaomba wabaki nyumbani kwanza wakati juhudi zakupambana na ugonjwa huo zikiendelea... tunafanya kazi kwa shida sana, alisemamfanyakazi huyo. KAMBI ZAKITAALUMA STOP Mkoa wa Simiyu umesitisha kwa muda usiojulikana kambi ya kitaalumakwa wanafunzi wa kidato cha sita. Kambi hiyo ilikuwa ikijumuisha shule 10 zilizoko mkoani humo nawanafunzi 953 ambao walianza masomo tangu Machi Mosi katika Shule ya SekondariMaswa Maswa Girls iliyoko wilayani Maswa mkoani Simiyu. Akitangaza uamuzi huo jana, Katibu Tawala Mkoa wa Simiyu, JumanneSagini, alisema mbali na kambi hiyo, kambi nyingine ndogo ambazo zinakusanyawanafunzi kutoka shule zisizozidi tatu hazitakuwepo tena. Kambi za shule kwa maana ya wanafunzi wa shule moja zitaendelea,lakini kambi ndogo na kubwa hazitakuwepo mpaka ugonjwa huu utakapoisha. Hatazile za darasa la saba, kidato cha nne, kidato cha pili, nazo hazitakuwepo,alisema Sagini. Ofisa Elimu Mkoa wa Simiyu, Erenest Hinju, alisema wanafunzi haowaliweka kambi ya wiki mbili kati ya sita ambazo walipanga kukaa kwa maandaliziya mtihani wa taifa. Baadhi ya wanafunzi walisema kufungwa kwa kambi za kitaalumakutawaathiri kwani walikuwa wakifundishwa mbinu za kujibu maswali kwa ufasaha. Tulikuwa tunafundishwa mada ngumu kwenye masomo ambazo zingetusaidiakujibu maswali kwa ufasaha, ila kwa sasa tunahisi tutakosa maarifa zaidi nambinu za kufanya mtihani, alisema William Nyalabwa. Izack Ndasa alisema kupitia kambi walikuwa wanapata nafasi kujifunzamada ngumu kutoka kwa walimu mahiri. KKKT IRINGAKUKUTANA Kanisa la Kiinjili la Kilutheri Tanzania KKKT Usharika wa Kanisa Kuuumeitisha kikao cha dharura cha wachungaji wote katika sharika za Iringa Mjiniili kuweka tahadhari kujikinga na corona. Mchungaji Kiongozi Usharika wa Kanisa Kuu, Bryson Mbogo, alisema wanatarajiakukutana na wachungaji wote Jumamosi kujadili na kuweka mipango ya pamoja kuchukuatahadhari dhidi ya ugonjwa huo. Serikali kupitia Wizara ya Afya imekwisha tangaza kuwepo kwaugonjwa wa corona nchini na sisi mkuu wa kanisa amekwisha agiza kusitishwa kwasalamu za kushikana mikono na nyingine ambazozinaweza kusababisha maambukizi ya virusi vya corona, alisema MchungajiMbogo. Alisema wameweka maji ya kunawa mikono na sabuni katika maeneo yote yaofisi ili watu wanaofika kupata huduma waweze kunawa kabla ya kuingia ndani. Mchungaji Mbogo alisema wajibu wa kanisa ni kuendelea kuelimishawaumini kuhusu mambo mbalimbali yanayotangazwa na Serikali likiwemo jambo hiloili kuhakikisha hakuna muumini anayepata maambukizi. Kwa upande wake, Askofu mstaafu wa KKKT Dayosisi ya Iringa, Dk.Owdenburg Mdegela, alisema uchafu ni dalili ya shetani na kwamba suala la usafini hekima ya roho mtakatifu. Kwenye hili la ugonjwa wa corona watu wanaelimishwa juu ya kunawamikono kwa sabuni ila wapo ambaowatapuuza, ni vizuri kila mmoja kuzingatia ushauri unaotolewa, alisema AskofuMdegela. WAFANYABIASHARAWAAHIRISHA SAFARI Ziara ya wafanyabiashara kwenda nchini Jamhuri ya Kidemokrasia ya CongoDRC kati ya Aprili 6 na 9 imehairishwa kutokana na mlipuko wa ugonjwa wacorona. Ziara hiyo ililenga kutafuta soko la uhakika la bidhaa zinazozalishwana viwanda vya hapa Tanzania. Mwenyekiti wa Bodi ya Taasisi ya Sekta Binafsi Tanzania TPSF, AngelinaNgalula, alisema ziara hiyo imesitishwa kufuatia kuwepo kwa wagonjwa wa coronakatika nchi hizo mbili. Ziara yetu itafanyika mara baada ya mamlaka husika kutangaza hali yausalama juu ya ugonjwa wa corona katika nchi zetu, alisema. Alisema lengo la ziara hiyo ni kuhamasisha na kutafuta masoko ya bidhaa zinazozalishwa hapa nchinihivyo kuhairishwa kwake kunatoa nafasi kwa wafanyabishara na wajasiriamaliwengine kujiandaa. TPSF ndiyo kiungo cha wafanyabiashara nchini hivyo ziara hiiimelenga kutengeneza soko la uhakika la bidhaa zinazozalishwa na wajasiriamali wadogona wakubwa ili kukuza biashara zao na kufikia maendeleo yaliyokusudiwa,alisema Ngalula Alisema Tanzania ndiyo lango kuu la biashara kwa nchi ya Kongo hivyo nilazima kuchangamkia fursa hiyo na kuongeza masoko ya bidhaa zinazozalishwaTanzania ikiwa ni sehemu ya kuunga mkono juhudi za Serikali katika kutekeleza azmaya ujenzi wa uchumi wa kati na viwanda ifikapo 2025. Kwa upande wake Balozi wa Tanzania nchini Kongo, Luteni JeneraliMstaafu Paul Mella, aliwatoa hofu wafanyabiashara kuwa hali ya usalama nchinihumo ni nzuri wakati wote hivyo wajitokeze kuchangamkia fursa hiyo kujenga nakuimarisha biashara zao. Suala la muhimu ni kufuata taratibu zote zinazotakiwa katika kufanyabiashara na kwa wale wanaohitaji msaada ili waweze kufanya biashara nchini Kongo watembelee ofisi za ubalozi watapata mwongozo utakaowawezeshakufanya biashara halali, alisema Balozi Mella. Mwakilishi wa Balozi wa Jamhuri ya Demokrania ya Kongo DRC, MomaKampinga, alisema ziara ya wafanyabiashara wa Tanzania kwenda Kongo ilikuwa namaana kubwa kuimarisha ushirikiano katika sekta ya biashara ili kukuza uchumiwa nchi zote mbili. Fursa ya biashara hasa katika ujenzi wa miundombinu ya barabara, bidhaaza vyakula ni kubwa hivyo tuna imani ziara itakapokuja kufanyika bidhaa zaTanzania zitapata soko kubwa nchini kwetu, alisema Kampinga KITUO CHA MABASIUBUGO MTANZANIA lilipopita katika Kituo Kikuu cha Mabasi Ubungo, abiriawaliokuwa wakisafiri walionekana kunawishwa mikono kwa kutumia vitakasa mikono. Kampuni mbalimbali zinazosafirisha abiria ndani na nje ya nchi zimechukuahatua ili kuwakinga wafanyakazi wake na abiria. Meneja wa mabasi ya Simba Mtoto, Mohamed Said, alisema wamenunuavifaa mbalimbali ili wafanyakazi wake wajikinge na virusi vya corona. Tumechukua hatua ya kununua mask na hand sanitizer ili wafanyakaziwangu pamoja na abiria wajikinge na maabukizi ya virusi vya corona, alisemaSaid. Hata hivyo MTANZANIA lilipopita katika vituo mbalimbali vyamwendokasi bado zoezi la kunawa mikono kwa abiria lilikuwa halijaanza. Habari hiiimeandaliwa na Nora Damian, Andrew Msechu na Aveline Kitomary Dar, JanethMushi Arusha, Derick Milton Simiyu, NyemoMalecela Kagera Na Francis Godwin Iringa.  <topic>: KITAIFA 